b'\n_START_ARTICLE_\nJukstaglomerulna celica\n_START_PARAGRAPH_\nJukstaglomerulne celice (tudi JG celice ali granularne celice) so celice v ledvicah, ki sintetizirajo, skladi\xc5\xa1\xc4\x8dijo in izlo\xc4\x8dajo encim renin, ki je pomemben za uravnavanje krvnega tlaka. Ena od glavnih morfolo\xc5\xa1kih zna\xc4\x8dilnosti je njihova granulirana citoplazma (vsebuje sekretorne granule, v katerih je renin). Razvijejo se iz predhodnikov gladkih mi\xc5\xa1ic v steni aferentnih arteriol. So sestavni del jukstaglomerulnega aparata._NEWLINE_JG celice izlo\xc4\x8dajo renin kot odziv na prostaglandine, ki jih spro\xc5\xa1\xc4\x8dajo celice makule denze, zmanj\xc5\xa1an krvni tlak (so torej tudi baroreceptorji) ali stimulacije preko \xce\xb2-1 adrenergi\xc4\x8dnih receptorjev._NEWLINE_Iz celic se lahko razvije redek benigni tumor ledvic, imenovan tumor jukstaglomerulnih celic ali reninom.'